Bejaarde egpaar in Jeffreys aangeval, man met mes gesteekArgieffoto: Kent Williamson ŉ Bejaarde egpaar is Sondag in hul huis in Jeffreysbaai in die Oos-Kaap aangeval en beroof. Sers. Majola Nkohli, polisiewoordvoerder, het gesê twee verdagtes, gewapen met messe, het omstreeks 06:30 op die egpaar se huis in Melkhoutstraat in die Kabeljous-woonbuurt toegang tot die huis verkry deur die motorhuis se deur oop te breek. “Een van die verdagtes het op die man afgestorm wat besig was om televisie te kyk en hom met ŉ mes gesteek. Die vrou is tydens die aanval gedreig, maar nie beseer nie,” het Nkohli gesê. Die verdagtes het op vlug geslaan met vier selfone en ŉ bedrag geld. Die man is na ŉ hospitaal geneem vir mediese behandeling. Die polisie ondersoek ŉ saak van huisroof. Niemand is nog in verband met die voorval in hegtenis geneem nie.